Poliisi ampui miestä Tampereella.

Lukijan videolla näkyy, miten poliisi rynnäköi pihaan. Lukijan video

Tampereella on ollut torstaina hieman ennen kello 18 alkanut huomiota herättävä poliisioperaatio. Poliisi ampui miestä operaatiossa.

Rikosylikomisario Jari Kinnunen Sisä-Suomen poliisista vahvisti alkujaan, että Takojankadulla on meneillään poliisioperaatio.

– Meillä on siellä käynnissä operaatio. Siihen liittyy väkivaltainen vastustaminen ja haitanteko, mitkä ovat nyt meillä tutkinnassa.

Poliisi tiedotti myöhemmin, että se sai torstaina kello 17.38 hälytystehtävän Tampereen Kalevan kaupunginosaan, jossa ilmoittajan mukaan häntä oli uhattu aseella kerrostalon pihassa.

Partioiden mennessä paikalle uhkaaja nosti aseen kohti poliisia eikä luopunut siitä. Poliisi ampui uhkaajaa. Uhkaaja loukkaantui vartaloon ja on toimitettu sairaalahoitoon.

Iltalehden paikalla olleen toimittajan mukaan Takojankadun toinen puoli oli seitsemän aikaan suljettu kevyeltä liikenteeltä.

Paikalla oli edelleen useita poliisin yksiköitä, mukana myös teknistä tutkintaa tekeviä poliiseja.

Yhdelle pihalle pääsy oli estetty Takojankadun puolelta.

Ampuma-ase lojui pihalla Tampereen Takojankadulla. Lukijan kuva

Laukauksia ammuttiin

Töistään lähdössä ollut mies kertoo nähneensä kaksi miestä Kalevan Takojankadulla hieman ennen kuutta. Poliisimaijat olivat tavallisia, tunnuksilla varustettuja autoja.

– Poliisi haki autosta automaattiaseen näköistä asetta, tähtäili senioritalon pihalle ja sitten kuului laukauksia. Ilmeisesti poliisi ampui ensin, mies kertoo.

– Sitten näin kun kolme poliisia alkoi vyöryä kilpien kanssa sinne pihalle ja poliisi makasi mustiin pukeutuneen äijän päällä. Vieressä oli ihan selvästi verilammikko.

Miehen mukaan tilanne vaikutti todella vaaralliselta.

– Ruuhka-aika, vilkas liikenne. Lapsiakin oli paljon lähistöllä, hän kuvailee.

Poliisioperaatio herätti huomiota Takojankadulla Tampereella. Lukijan video